钦定古今图书集成/理学汇编/文学典/第098卷 > 桑悦
## 钦定古今图书集成/理学汇编/文学典/第098卷 > 桑悦

按《明外史》本传：“‘悦字民怿，常熟人。书过目辄焚弃，曰：
‘已在吾腹中矣’。敢为大言，以《孟子》自况’。或问翰林文
章，曰：‘虚无人举，天下惟悦’。其次祝允明，又次罗𤣱。为
诸生，上谒监司，曰：‘江南才子’。监司大骇，延之较书，预
刊落以试。悦文义不属者，索笔补之。年十九，举成化
元年乡试。试春官答策，语不雅驯，被斥。再试总裁，赏”
其文。至《道统论》，则曰：“夫子传之我。”复斥不取。三试得
副榜，年二十。年籍误二为六，遂除泰和训导。学士丘
濬召观所为文，绐曰：“出某集。”悦笑曰：“公谓悦不怯秽
耶？”乃以若文令悦观。濬内惭，不忤也。悦之官，濬属学
使者善遇之。使者至，问：“悦不迎，岂有恙乎？”长吏皆衔
之，曰：“无恙，自负才名，不肯谒耳。”使者遣吏召之，曰：“淫
雨连宵，传舍且圮，守妻子不暇，何暇谒上官？”使者坐
久，益两使促之。悦怒曰：“始吾谓天下未有无耳者，乃
今有之。与若期三日后来，渎则不来矣。”使者恚，欲收
悦，缘濬故不果。三日，悦果见使者，长揖。使者怒，厉色
呼悦。悦前曰：“昔汲长孺不拜大将军，至今两贤之。明
公尊贵不及大将军，而黯固无贤于悦。公奈何薄寥
廓士？”因脱帽竟去。使者不得已，下阶迎悦。御史按部
召悦说诗，请坐讲，讲未竟，即除袜爬足，御史不能堪，
乃令出。寻荐之，迁长沙通判，调柳州，不欲行。人问之，
曰：“宗元久擅此州名，不忍遽夺之耳。”会外艰归，遂不
出，居家益狂诞，乡人莫不重其文而骇其行。初，悦在
京师，见高丽使臣市本朝《两都赋》，无有，以为耻，遂赋
之。居长沙，著《庸言》，自以为穷究天人之际。所著书颇
行于世。

按《列朝诗集》：悦会试春闱策有“胸中有长剑，一日几
回磨”等语，为吴简讨汝贤所黜。

按《太平清话》：桑民怿，狂士也，却有数语远驾。《晋语》曰：
“天聪无耳，天明无目。”区区恃一耳目之聪明，而欲成
参赞之功，真揭竿下海而求庚子者矣。又曰：“喜怒之
情，生于天之六气。喜生誉，怒生毁，乃行天之气，初不
为我而设。”

按《苏州府志》：“悦父琳，字廷贵，博学工诗文，善书，所著有《蔗乡杂咏》《鹤溪集》。悦家贫无蓄，书从肆中鬻得，读
过辄焚去。敢为大言，以《孟子》自况，更非薄昌黎曰：‘此
小儿号’嗄！晚年居家，益任诞，褐衣楚制，往来郡邑间。
县令计宗道，柳人，尝师悦，迎至廨舍馈给之。亡何，卒，
年六十五。无子，令葬之穿山。所著《〈易、春秋、周礼传解
〉、文集》”六十卷族弟翘，字民起，攻古文词，好奇僻，时仿
悦体。官泉州府通判，有《寒青集》。